代呼延信夫以筍乞貓於韓子雲
作者：章甫
朝代：宋

paragraphs: 官居城一隅，屋漏如野處。
辛勤補綠蘿，僅可待風雨。
移家幸亡恙，所苦多碩鼠。
齧衣費紉縫，盜肉恣含咀。
引子動成羣，啾啾疑爾汝。
晝曾無靦顔，入暮誰能禦。
窺燈殫膏油，驚夢鬭儔侶。
主人非昔人，爲態尚如許。
飽食詎可常，潛蹤豈無所。
灌穴惡盡殺，具磔難悉舉。
牆東吏部家，兩貓將十子。
往往感仁惠，相乳忘彼此。
花墩夜不眠，衛寢如馴虎。
願分俊逸姿，庶以鎮衡宇。
穿魚聘銜蟬，於君諒無取。
丁寧玉板師，委曲致斯語。
妻孥仍有言，乞貓宜乞女。
他時遂生育，鄰里轉相予。